RCI เล็งกู้แบงก์กสิกรไทย 300 ลบ. อัดกำลังการผลิตเพิ่มเป็น 1 ล้านตรม./เดือน
บอร์ด RCI อนุมัติซื้อเครื่องจักรพร้อมอุปกรณ์ มูลค่ารวม 295 ล้านบาท เพื่อเพิ่มกำลังการผลิตเป็น 1 ล้านตรม./เดือน คาดแล้วเสร็จในช่วง ก.ค. 61 โดยมีแหล่งเงินทุนเป็นการกู้ยืมเงินจากธนาคารกสิกรไทย
11 ต.ค. 2560

บริษัท โรแยล ซีรามิค อุตสาหกรรม จำกัด (มหาชน) หรือ RCI เปิดเผยว่า ที่ประชุมคณะกรรมการบริษัทมีมติอนุมัติโครงการลงทุนสั่งซื้อเครื่องจักรพร้อมอุปกรณ์ที่โรงงาน จังหวัดสระบุรี โดยจะเสนอเพื่อทราบผ่านที่ประชุมวิสามัญผู้ถือหุ้นครั้งที่ 1/2560 ในวันที่ 27 พ.ย.60 บริษัทจะจัดซื้อเครื่องจักรพร้อมอุปกรณ์ เพื่อปรับปรุงกระบวนการผลิต รวมมูลค่าโครงการทั้งสิ้น 295 ล้านบาท
ช่วงที่ 1 (Stage 1) -ใช้งบประมาณ 30 ล้านบาท เพื่อปรับปรุงกระบวนการผลิตเดิม มีผลให้กำลังการผลิตเพิ่มขึ้น 60% จากเดิม (เป็น 360,000 ตร.ม. ต่อ เดือน) กำหนดแล้วเสร็จ ภายในเดือน ก.ค.60
ช่วงที่ 2 (Stage 2) -ใช้งบประมาณ 75 ล้านบาท เปลี่ยนเตาเผาใหม่ 1 เตา และ ปรับปรุงกระบวนการผลิตกระเบื้องปูพื้น 1 เตา มีผลให้กำลังการผลิตเพิ่มขึ้น จากช่วงที่ 1 (เป็น 630,000 ตร.ม. ต่อ เดือน) กำหนดแล้วเสร็จภายในเดือน ธ.ค.60
ช่วงที่ 3 (Stage 3) – ใช้งบประมาณ 190 ล้านบาท เปลี่ยนเตาเผาใหม่ 2 เตามีผลให้กำลังการผลิตเพิ่มขึ้น จากช่วงที่ 2 (เป็น 1,000,000 ตร.ม. ต่อ เดือน) กำหนดแล้วเสร็จภายในเดือน ก.ค.61
อย่างไรก็ตาม บริษัทมีแหล่งเงินทุนที่ใช้เป็นการกู้ยืมเงินจากธนาคารกสิกรไทย โดยจดจำนองที่ดินและสิ่งปลูกสร้าง ซึ่งเป็นกรรมสิทธิ์ของ RCI เป็นหลักทรัพย์ค้ำประกัน
อนึ่งผลการดำเนินงานในช่วงครึ่งปีที่ผ่านมา บริษัทมีผลขาดทุนสุทธิอยู่ที่ 207 ล้านบาท ขาดทุนเพิ่มขึ้นจากช่วงเดียวกันของปีก่อนที่มีผลขาดทุนสุทธิอยู่ที่ 2 ล้านบาท